b'\n_START_ARTICLE_\nGlavni pod\xc4\x8dastnik\n_START_PARAGRAPH_\nGlavni pod\xc4\x8dastnik (angl. Command Sergeant Major, Sergeant Major of the Army, Command Senior Enlisted Leader of the Armed Forces) je vodja Pod\xc4\x8dastni\xc5\xa1kega zbora (angl. NCO Corps) in je glavni svetovalec poveljnika ali na\xc4\x8delnika general\xc5\xa1taba oz. obramnega \xc5\xa1taba za zadeve vojakov in pod\xc4\x8dastnikov. _NEWLINE_Glavni pod\xc4\x8dastniki delujejo v nacionalnih strukturah v okviru vodstva enot na takti\xc4\x8dni (od ravni bataljona in vi\xc5\xa1je), operativni in strate\xc5\xa1ki ravni ter v okviru Natove poveljni\xc5\xa1ke strukture (NCS) in Natove strukture sil (NFS), kot primarne in stalne vodstvene dol\xc5\xbenosti._NEWLINE_Glavni pod\xc4\x8dastniki so po \xc4\x8dinu in polo\xc5\xbeaju najvi\xc5\xa1ji pod\xc4\x8dastniki v svoji enoti oziroma poveljstvu. Njihovo osnovno poslanstvo je, da v duhu in skladno z zahtevami poveljnika oz. na\xc4\x8delnika u\xc4\x8dinkovito vodijo oziroma usmerjajo delovanje pod\xc4\x8dastni\xc5\xa1kega zbora. V skladu z usmeritvami pripravljajo, predlagajo in vzpodbujajo uveljavljanje pravil voja\xc5\xa1kega vedenja in standarde usposabljanja ter urjenja, urejenosti, spo\xc5\xa1tovanja discipline, kodeksa voja\xc5\xa1ke etike, ukazov ter ostalih predpisov. Glavni pod\xc4\x8dastniki so tako najbolj izku\xc5\xa1eni visoki pod\xc4\x8dastniki v strukturi pod\xc4\x8dastni\xc5\xa1kih \xc4\x8dinov v sodobnih oboro\xc5\xbeenih silah (OS). V veliki meri uporabljajo napredno voditeljstvo ter bogate izku\xc5\xa1nje za uspe\xc5\xa1no na\xc4\x8drtovanje in mened\xc5\xbement ter izpolnjevanje skupnega poslanstva. Svetujejo \xc5\xa1tabnim elementom, dajejo navodila podrejenim in jim nudijo mentorstvo ter usklajujejo in nadzorujejo usposabljanje. Spremljajo u\xc4\x8dinkovitost enot in ohranjajo standarde. Poleg tega spremljajo moralo enot in celostno skrb za pripadnike ter skrbijo za poklicni razvoj pod\xc4\x8dastnikov in ohranjanje standardov. Slu\xc5\xbeijo kot vzor vsem pod\xc4\x8dastnikom in ni\xc5\xbejim \xc4\x8dastnikom ter so svetovalci v okviru vi\xc5\xa1jih poveljstev. Glavni pod\xc4\x8dastniki prena\xc5\xa1ajo usmeritve, praviloma ustno, preko vodstvenih pod\xc4\x8dastnikov v pod\xc4\x8dastni\xc5\xa1ki podporni liniji (angl. NCO Support Channel)._NEWLINE_Pod\xc4\x8dastni\xc5\xa1ka podporna linija izvaja uveljavljene politike, direktive in ukaze, standardizira delovanje, izvaja in zagotavlja usmeritve glede usposabljanja in izobra\xc5\xbeevanja ter skrbi za profesionalni razvoj, vedenje in ravnanje pripadnikov sil (vojakov in pod\xc4\x8dastnikov). Poleg tega mora pod\xc4\x8dastni\xc5\xa1ka podporna linija razumeti namero poveljnika, da lahko preko svojega kanala vsem pripadnikom izdaja u\xc4\x8dinkovita navodila za izvedbo. _NEWLINE_Po NATO-vi definiciji so glavni pod\xc4\x8dastniki (Command Senior Enlisted Leader / CSEL) klju\xc4\x8dni visoki pod\xc4\x8dastniki na vrhu piramide pod\xc4\x8dastni\xc5\xa1kih \xc4\x8dinov, ki slu\xc5\xbeijo kot vi\xc5\xa1ji svetovalci poveljnikom in vodjem \xc5\xa1tabnih elementov. Poveljnikom/na\xc4\x8delnikom dajejo priporo\xc4\x8dila glede vseh zadev v zvezi z vojaki in pod\xc4\x8dastniki. Skrbijo za ravnanje v skladu s politikami, izpolnjevanje standardov in delovne u\xc4\x8dinkovitosti, izvajanje u\xc4\x8dinkovitega usposabljanja in vzdr\xc5\xbeevanje discipline v organizaciji. Nadzorujejo poklicni razvoj vseh pod\xc4\x8dastnikov. Delujejo na najvi\xc5\xa1jem nivoju in zagotavljajo nadzor na takti\xc4\x8dni, operativni in strate\xc5\xa1ki ravni ter podpirajo namero poveljnika/na\xc4\x8delnika. Ta polo\xc5\xbeaj ne sme biti podvojen z drugo funkcijo, saj bi to lahko ogrozilo integriteto koncepta poveljni\xc5\xa1kega tima (angl. Command Team)._NEWLINE_Poveljni\xc5\xa1ki tim, kot ga razumejo v sodobnih OS in Natu, je strokovno in na zvestobi temelje\xc4\x8de partnerstvo med poveljnikom/na\xc4\x8delnikom in glavnim pod\xc4\x8dastnikom (CSEL/SEL) na vseh ravneh poveljevanja. Poveljni\xc5\xa1ki timi so del strukture poveljevanja in kontrole od takti\xc4\x8dne ravni do ravni strate\xc5\xa1kega poveljstva. Medtem ko ima poveljnik/na\xc4\x8delnik uradno pristojnost nad enoto/poveljtvom, glavni pod\xc4\x8dastnik podpira namero ter prednostne in dodeljene naloge poveljnika/na\xc4\x8delnika na podlagi poveljnikovega pooblastila. Glavni pod\xc4\x8dastnik je ob poveljniku/na\xc4\x8delniku in skrbi za jasnost poslanstva za vse pripadnike enote ter poveljniku/na\xc4\x8delniku zagotavlja neposredne povratne informacije sil o vseh nalogah. Krepitev koncepta poveljni\xc5\xa1kega tima na vseh ravneh v okviru nacionalnih in Natovih vodstvenih nivojih je izredno pomemben za izkazovanje enotnosti in dolo\xc4\x8denosti odnosa med \xc4\x8dastnikom in pod\xc4\x8dastnikom. To omogo\xc4\x8da kriti\xc4\x8dno razmi\xc5\xa1ljanje in nepristransko komunikacijo, kar zagotavlja pod\xc4\x8dastni\xc5\xa1ki pogled v procesih odlo\xc4\x8danja in izvajanje neposredne komunikacije navzdol, navzgor in preko celotnega spektra poveljevanja in kontrole._NEWLINE_V Slovenski vojski so bile dol\xc5\xbenosti glavnih pod\xc4\x8dastnikov uvedene \xc5\xbee kmalu po prehodu na poklicno sestavo in polnopravnem \xc4\x8dlanstvu v zvezi NATO. Skladno z veljavno strukturo in formacijami Slovesnke vojske, glavni pod\xc4\x8dastniki (skladno z opisom del in nalog) uspe\xc5\xa1no opravljajo svoje dol\xc5\xbenosti v vseh enotah in na vseh ravneh (takti\xc4\x8dni, operativni in strate\xc5\xa1ki). Najvi\xc5\xa1ji glavni pod\xc4\x8dastnik je glavni pod\xc4\x8dastnik Slovenske vojske, ki deluje v okviru vodstva General\xc5\xa1taba Slovenske vojske.'